 

Republika e Kosovës – Republika Kosova – Republic of Kosova

**KOMUNA JUNIK – OPŠTINA JUNIK– MUNICIPALITY JUNIK**

**KOMITETI PER POLITIKË DHE FINANCA**

Kuvendi Komunal-Junik

Nr. 02-03-24

Datë: 22.03.2024, ora 10 00

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PROCESVERBAL**

**i**

Mbledhjes së Tretë të Rregullt të Komitetit për Politikë dhe Financa, e mbajtur me datë 22 Mars, 2024, në orën 10 00, në lokalet e Kuvendit Komunal në Junik.

Të pranishëm në këtë mbledhje ishin anëtarët e këtij Komiteti, si në vijim:

1. Shpejtim Gacaferi, kryesues (LDK),
2. Rajmonda Krasniqi, përfaqësuese (AAK),
3. Xhemë Tofaj, përfaqësues (LVV),
4. Dervish Bajraktari, përfaqësues (AAK), dhe
5. Ermelinda Lolluni përfaqësuese (LDK).

Poashtu të pranishëm në këtë mbledhje ishin edhe kryetari i Komunës z. Ruzhdi Shehu, nënkryetari z. Besart Tofaj, drejtoresha për Administratë znj. Leonora Shehu, drejtoresha për Buxhet dhe Financa znj. Vjollca Qestaj, drejtori i Urbanizmit z. Zenun Shala, drejtori për Zhvillim Ekonomik z. Jetmir Jasiqi, dhe kryesuesi i Komitetit Konsultativ për Persona me Aftësi të Kufizuara në Komunën e Junikut z. Beqë Knushi.

Mbledhjen e Tretë të Rregullt të Komitetit për Politikë dhe Financa e shpalli të hapur kryesuesi i këtij Komiteti z. Shpejtim Gacaferi, ndërsa ceku se në këtë mbledhje të KPF-së të pranishëm janë të gjithë anëtarët.

Kryesuesi z. Shpejtim Gacaferi kërkoj miratimin e Rendit të Ditës, si në vijim;

1. Arsyetimi i mungesave në mbledhje,
2. Shqyrtimi dhe miratimi i Procesverbalit nga mbledhja e kaluar,
3. Shqyrtimi i Raportit të Punës së Komitetit Konsultativ për Persona me Aftësi të Kufizuara,
4. Shqyrtimi dhe miratimi i Planit të Punës së Komitetit Konsultativ për Persona me Aftësi të Kufizuara,
5. Njoftim mbi shfrytëzimin e pronave komunale,
6. Inicimi i procedurave për hartimin e strategjisë për komunikim dhe marrëdhënie me publikun,
7. Pyetje nga anëtarët e Kuvendit, dhe
8. Të ndryshme.

Kryesuesi hodhi në votim Rendin e Ditës, i cili me pesë vota për, asnjë kundër dhe asnjë abstenim u miratua nga anëtarët e KPF-së.

**Pika e Parë**

**Arsyetimi i mungesave në mbledhje**

Kryesuesi z. Shpejtim Gacaferi tha, të gjitha anëtarët janë të pranishëm në këtë mbledhje të KPF-së, prandaj nuk ka arsyetim të mungesave në këtë mbledhje.

**Pika e Dytë**

**Shqyrtimi dhe miratimi i Procesverbalit nga mbledhja e kaluar**

Kryesuesi z. Shpejtim Gacaferi kërkoj shqyrtimin dhe miratimin e procesverbalit të mbledhjes së kaluar, i cili u shqyrtua dhe me pesë vota për, asnjë kundër dhe asnjë abstenim u miratuan nga anëtarët e KPF-së.

**Pika e Tretë**

**Shqyrtimi i Raportit të Punës së Komitetit Konsultativ për Persona me Aftësi të Kufizuara**

Z. Shpejtim Gacaferi tha, ky komitet është formuar në kuadër të Komunës, i cili kryesohet nga z. Beqë Knushi. Ky komitet ka pagatitur raportin e punës për vitin 2023, dhe në mbledhjen e këtij komiteti ka kaluar si raport i punës, i cili tani kërkon edhe shqyrtimin dhe miratimin nga KPF-ja.

Z. Beqë Knushi tha, ne si komitet kemi paraparë gjashtë seanca në vit, ndërsa kemi mbajtë seancën e parë për vitin 2024, dhe jemi përpjekur që ta realizojmë planin e punës.

Kryesuesi i këtij komiteti z. Beqë Knushi pyeti se pse nuk po paguhen të gjithë anëtarët e këtij komiteti, ndërsa ceku se secili ka nevojë për këto të mira materiale.

Poashtu tha, ne interesohemi për hapjen e një zyre për handikap brenda objektit të Komunës apo diku tjetër, në mënyrë që interesimi të jetë më i madh.

Kryetari z. Ruzhdi Shehu tha, jemi duke e përgatitur objektin e shkollës së vjetër, mirëpo ndërkohë për takime të këtij komiteti mund të shfrytëzohet edhe objekti i Komunës, por kishte qenë mirë që të ketë takime dhe bashkëpunim edhe me Handikosin e Pejës, në mënyrë që të ndihmohen personat me aftësi të kufizuara të Komunës së Junikut.

Në shërbim të kësaj do të jenë edhe një psikologe dhe një mjek për kontrollet e identifikimit të hershem të problemeve me sy të këtyre personave.

Sa i përket pagesës ky është problem i nivelit qendror që nuk i ka paraparë pagesat për këtë komitet. Ne lidhur me këtë do bëjmë kërkesë prapë, sepse kjo mbështetje financiare është e domosdoshme, por kjo është gjendja e tanishme në të gjitha komunat tona, por me ligj paguhen vetëm komitetet obligative, që janë; KPF-ja dhe Komiteti për Komunitete.

Z. Shpejtim Gacaferi tha, ky komitet ka bërë një punë të mirë dhe ka bërë evidentimin e personave me aftësi të kufizuara nëpër të gjitha lagjet, pastaj kanë takuar edhe drejtorët e shkollave dhe kanë marrë numrin e nxënësve me aftësi të kufizuara në shkolla. Psikolog’ja është edhe anëtare e këtij komiteti dhe duhet të ketë bashkëpunim edhe me prindërit e këtyre nxënësve.

Do të krijohen kushte për qasje në katin e dytë të QKMF-së, pra të instalohet ashensori, siç është edhe në objektin e Komunës, tani. Por siç u cekë më herët në mes të problemeve tjera është edhe mospagesa për këtë komitet.

Z. Ruzhi Shehu tha, kjo do të diskutohen edhe në nivel të Asociacionit të Komunave, dhe shpresojmë që do të bëhet një zgjidhje për pagesat e anëtarëve të këtij komiteti.

Znj. Rajmonda Krasniqi tha, në mbledhjen që ne kemi pas, si grup i grave është diskutuar edhe çështja e pagesës së komiteteve tjera, që të paktën të iu jepet shuma prej 50 €, siç ka qenë në të kaluarën.

Kryesuesi hodhi në votim këtë raport të KPAK, i cili u pesë vota për, asnjë kundër dhe asnjë abstenim u miratua nga KPF-ja.

**Pika e Katërt**

**Shqyrtimi dhe miratimi i Planit të Punës së Komitetit Konsultativ për Persona me Aftësi të Kufizuara**

Z. Shpejtim Gacaferi tha, ky plan i punës sikurse edhe ato të komiteteve tjera përgatitët në muajin Dhjetor, i cili është përgatitë dhe ka kaluar nga ky komitet, dhe është sjellë për shqyrtim dhe miratim në KPF, dhe i njëjti do të bartet edhe në Kuvend. Ky komitetet parasheh gjashtë mbledhje të rregullta, dhe kanë caktuar muajt dhe datat për mbajtjen e tyre, ku përfshihen edhe aktivitetet e tyre.

Plani i Punës së Komitetit Konsultativ për Persona me Aftësi të Kufizuara u shqyrtua, dhe me pesë vota për, asnjë kundër dhe asnjë abstenim u miratua nga anëtarët e KPF-së.

**Pika e Pestë**

**Njoftim mbi shfrytëzimin e pronave komunale**

Z. Shpejtim Gacaferi tha, këtë e kemi pasë edhe në planin e punës së Kuvendit për këtë vit, ndërsa lidhur me këtë pikë fjalën ia kaloj drejtorit të Urbanizimit z. Zenun Shala i cili tha, kryesuesi ka bërë kërkesë që ne të raportojmë për pronat e Komunës. Ne iu kemi përgjigjur kësaj kërkese. Do të thotë Komuna e Junikut ka nxjerrë listën e veçantë të pronave komunale që planifikohen të jepen në shfrytëzim, e cila listë është miratuar edhe në Kuvendin e Komunës me datën 30.12.2023, të cilën listë ne jemi të obliguar që ta nxjerrim çdo vit.

Drejtoria për Urbanizëm, Kadastër dhe Mjedis nuk ka pranuar asnjë kërkesë për marrjen në shqyrtim të këtyre pronave. Këtu të bashkangjitura keni pronat të cilat i kemi planifikuara për dhënie në shfrytëzim.

Z. Xhemë Tofaj pyeti se pse në këtë listë të prioriteteve nuk hynë Villa që është te Livadhi i Madh, Vajavica te lumi Erenik dhe Kulla te Moronica?

Kryetari z. Ruzhdi Shehu tha, kjo është brengë edhe e jona, sepse kur janë nisur këto investime janë nisur në mënyrë jo të ligjshme, sepse pronat nuk kanë qenë të Komunës. Vajevica te lumi Erenik nuk është në pronën e Komunës por është në pronësi të lumenjve. Ne i kemi iniciuar këto procedura në ministritë gjegjëse, por ky proces është duke u neglizhuar apo zvarritur, ndoshta për shkak të volumit të punëve që ka ministria. Do të shikohet mundësia ligjore për kujdesin e mirëmbajtjes derisa të bëhet bartja e këtyre pronave në kuadër të Komunës, në mënyrë që Komuna të menaxhoj me to, apo të jepen në shfrytëzim, përndryshe ato do të dëmtohen ndërkohë.

Z. Ruzhdi Shehu po ashtu tha, meqenëse nuk e kemi informacionin për ndarjen e lokacionit për ndërtimin e banesave për çiftet e rijnë, ky është një program që ministria ua ka përcjellë të gjithëve. Nëse ne do të mund të gjejmë një lokacion të përshtatshëm ku mund të ndërtohen këto banesa, kjo do të ishte mirë që të mendohet, dhe këtë t’ia dërgojmë ministrisë.

Z. Zenun Shala tha, ky lokacion duhet të ketë infrastrukturën, siç është uji, rryma dhe kanalizimi.

**Pika e Gjashtë**

**Inicimi i procedurave për hartimin e strategjisë për komunikim dhe marrëdhënie me publikun**

Drejtoresha znj. Leonora Shehu tha, Drejtoria e Administratës kërkon nga ju shqyrtimin dhe miratimin e kërkesës sonë për inicimin e kësaj procedure. Komuna e Junikut deri më tani nuk ka pasë të hartuar një strategji të tillë, dhe ne këtë e kemi marrë si rekomandim nga MAPL, dhe kërkojmë nga ju miratimin e kërkesës sonë, që të vazhdojmë me procedurat tjera.

Kjo kërkesë me pesë vota për, asnjë kundër dhe asnjë abstenim u miratua nga KPF-ja.

**Pika e Shtatë**

**Pyetje nga anëtarët e Kuvendit**

Për këtë pikë nuk pati ndonjë pyetje nga anëtarët e KPF-së

**Pika e Tetë**

**Të ndryshme**

Znj. Rajmonda Krasniqi pyeti nëse ka ndonjë plan strategjik për barazi gjinore në Komunën e Junikut, dhe ceku se ka gatishmëri nga OSCE që të ndihmoj në këtë drejtim?!

Z. Ruzhdi Shehu tha, Komuna e Junikut për tani nuk ka një plan të tillë.

Z. Dervish Bajraktari tha, unë kam tri pyetje që janë diskutuar edhe në mbledhjen e kaluar të Kuvendit, ku është përmendur meremetimi i rrugës Junik-Rastovicë, pra kur do të fillon dhe se a e ka marrë ndokush këtë tender?

E dyta është mosmirëmbajtja e parqeve të Komunës së Junikut gjatë dy vite e gjysmë të kësaj qeverisje, sidomos këndi i lojërave të fëmijëve në lagjen Bajraktar.

Dhe, e treta është mirëmbajtja dhe ndriçimi publik në Junik, ku ka plotë drita që nuk funksionojnë në lagje ta ndryshme, ndërsa pyes nëse për këtë është hapur tender?

Z. Ruzhdi Shehu tha, është e vërtet që në lagjen Qok kemi problem edhe me familjarët e kësaj lagje, sepse këndi i lojërave sipas tyre pengon hyrjen e tyre aty. Tani këndi i lojërave është regjistruar si aset i MAPL-së dhe e ka përkrahje, dhe e dyta është e vërtetë se ky park nuk është mirëmbajtë, sepse si me qëllim po thyhen kontejnerët e mbeturinave dhe duhet të ketë një kujdes për mirëmbajtën e tyre.

Sa i përket ndriçimit publik, mirëmbajtja është duke u bërë, mirëpo ne nuk jemi të kënaqur me cilësinë e materialeve të përdoruara më përpara, dhe kjo tani donë një standard më të lartë të kualitetit të pajisjeve të ndriçimit publik.

Ndërsa, sa i përket rrugës është nënshkruar kontrata me kompaninë “Lika” dhe jemi në pritje të sinjalit nga ministria për fillimin e punimeve për rrugën Rastovicë-Junik.

Me kaq, kryesuesi z. Shpejtim Gacaferi e shpalli të mbyllur këtë mbledhje të KPF-së.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Gëzim Geci-Procesmbajtës Shpejtim Gacaferi-Kryesues